EgyptAir MS804: Liggaamsdele, wrakstukke gevindBron: Flightradar24.com Die lugredery EgyptAir het Vrydag bevestig nóg wrakstukke, besittings van passasiers, liggaamsdele, bagasie en vliegtuigsitplekke is gevind tydens die soektog na die wrak van sy Vlug MS804. Die eerste wrakstukke is ongeveer 295 km van die Egiptiese kuslyn gevind. MS804 het op 19 Mei omstreeks 02:30 kontak verloor en van die radar verdwyn. Owerhede het Donderdag gesê dit is meer waarskynlik dat die vliegtuig, met 56 passasiers en 10 bemanningslede aan boord, neergestort het weens ŉ terreuraanval as weens tegniese probleme. Die vliegtuig was van Parys na Kaïro op pad en sou om 03:15 land. “Die soektog duur voort,” het ŉ woordvoerder van die lugredery gesê. Lees alle vorige berigte oor EgyptAir Vlug MS804 op Maroela Media.